Кулдама сымап кени

Кулдама сымап кени Ош облусунун Алай районунда, Карамык кыштагынын түштүк тарабында, Алай кырка тоосунун чыгыш бөлүгүндөгү Көксуунун алабында, деңиз деңгээлинен 3300–3600 м бийиктикте. 1957-ж. табылып, 1958–62-ж. жана 1984–87-ж. геол. чалгындоо жумуштары жүргүзүлгөн. Кен аймагын девон мезгилинде пайда болгон акиташ теги жана кумдук-сланецтүү чөкмө-эффузия тоотек катмарлары түзөт. Аларды диабаз дайкалары, гранит-диорит массиви жана диорит-порфир, кварцтуу порфир сыяктуу тарам түрүндөгү тоотектер жиреп чыккан. Тоотек катмарлары түндүк-батыш тарапка жантайып (60–70°) жатат. Алар тектоникалык жаракалар менен чыгыштан батышка карай төмөндөп кетүүчү үч тектирче тилкеге бөлүнөт. Кен ортоңку тилкедеги акиташ теги менен анын үстүндө жаткан терриген чөкмөлөрүнүн кошулган жерине топтолгон. Руда негизинен киновардан түзүлүп, кварц-карбонат материалдары менен камдашкан акиташ-сланец брекчияларынын линза сымал кабатчаларында жайгашкан. Кенде 4 руда кабатчасы белгилүү. Киноварь сейрек жана чачыранды майда бүртүкчөлөр түрүндө, негизинен цементте кезигет. Кээде антимонит, сейрек учурда пирит, халькопирит, гематит учурайт. Рудадагы киновардын өлчөмү 0,01–3,0%. Сымаптын орточо өлчөмү 0,09%. Руданын С2 категориясы боюнча запасы 565 миң т, сымаптыкы – 531 т, сурьманыкы – 11018 т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары